Diari Oficial de la Generalitat Valenciana


Sumari del DOGV 3098, del 13-10-1997 (1997/10311)

ACORD de 23 de juliol de 1997, de la Comissió Territorial d'Urbanisme de València, sobre la rectificació d'errors materials del Catàleg del Pla General d'Ordenació Urbana d'Ontinyent.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   3098

Data del DOGV
:   13-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10747


Data del document
:   13-10-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3410 ACORD de 23 de juliol de 1997, de la Comissió Territorial d'Urbanisme de València, sobre la rectificació d'errors materials del Catàleg del Pla General d'Ordenació Urbana d'Ontinyent. [97/X10584]
  
La Comissió Territorial d'Urbanisme de València, en sessió de 23 de juliol de 1997, va adoptar l'acord següent:
  
Vist el expedient remés per l'Ajuntament d'Ontinyent, referit a la rectificació d'errors materials del Catàleg del Pla General d'Ordenació Urbana, a l'efecte d'aprovació definitiva, i de conformitat amb els següents:
  
Antecedents de fet
  
Primer
  
El ple de l'Ajuntament va aprovar el projecte en sessió de 28 de març de 1997.
  
Segon
  
El projecte consta de les fitxes eliminades del Catàleg i de la memòria justificativa.
  
Tercer
  
El planejament del municipi d'Ontinyent està integrat pel Pla General d'Ordenació Urbana, que va ser objecte de refosa el dia 28 de febrer de 1991.
  
Quart
  
El 30 de maig de 1997 es va sol·licitar un informe a la Conselleria de Cultura, Educació i Ciència.
  
Cinquè
  
A causa d'un incendi que va tenir lloc el 1983 es va produir la desaparició (mitjançant declaració de ruïna i posterior demolició) de l'edifici situat al carrer de l'Arquebisbe Segrià núm. 30, d'Ontinyent.
  
No obstant això, en el Catàleg d'edificis protegits del PGOU d'Ontinyent, que va ser objecte d'aprovació municipal pel desembre de 1987, figura aquest edifici, quan en realitat ja havia sigut objecte de la mencionada demolició, que es va efectuar després de l'incendi.
  
Per tant, amb aquesta correcció, se suprimeix del Catàleg la fitxa relativa al mencionat edifici, situat al carrer de l'Arquebisbe Segrià núm. 30, d'Ontinyent.
  
Sisè
  
La Comissió Informativa de la Comissió Territorial d'Urbanisme de València, en sessió de 17 de juliol de 1997, va emetre informe relatiu al projecte que ens ocupa, i es compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
Les administracions públiques poden rectificar en qualsevol moment, d'ofici o a instància dels interessats, els errors materials, de fet o aritmètics existents en els seus actes, de conformitat amb allò que s'ha establit en l'article 105.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Segon
  
No s'observen inconvenients urbanístics per a procedir a l'aprovació d'aquestes correccions.
  
Tercer
  
La Comissió Territorial d'Urbanisme és l'òrgan competent per a emetre dictamen de resolució sobre l'aprovació definitiva dels plans generals -i de les seues modificacions- de municipis menors de 50.000 habitants, de conformitat amb l'article 38, per remissió de l'article 55.1 de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril , del Govern Valencià, pel qual s'aprova el Reglament d'Òrgans Urbanístics de la Generalitat Valenciana.
  
A la vista de tot el que antecedeix, la Comissió Territorial d'Urbanisme, en sessió de 23 de juliol de 1997, acorda aprovar definitivament la correcció d'errors del Catàleg del Pla General d'Ordenació Urbana d'Ontinyent.
  
L'Ajuntament d'Ontinyent haurà de notificar el contingut d'aquest acord a tots els particulars interessats en l'expedient de referència de referència.
  
Contra aquesta resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana en el termini d'un mes, comptador a partir del dia de la publicació.
  
Tot això sense perjudici que es puga exercitar qualsevol altre recurs que s'estime oportú.